ทองคำบวก 20 เซนต์
สัญญาทองคำตลาดนิวยอร์กปิดปรับตัวขึ้น20 เซนต์ หลังจากมีการเปิดเผยรายงานความเชื่อมั่นผู้บริโภคที่เพิ่มสูงเกินคาด
18 ส.ค. 2555

สัญญาทองคำตลาดนิวยอร์กปิดปรับตัวขึ้น20 เซนต์ หลังจากมีการเปิดเผยรายงานความเชื่อมั่นผู้บริโภคที่เพิ่มสูงเกินคาด
สัญญาทองคำตลาด COMEX (Commodity Exchange) ส่งมอบเดือนธ.ค.ขยับขึ้น 20 เซนต์ หรือ 0.01% ปิดที่ 1,619.40 ดอลลาร์/ออนซ์
นักวิเคราะห์กล่าวว่า ปัจจัยที่ส่งผลต่อตลาดมีทั้งบวกและลบ โดยดอลลาร์สหรัฐที่แข็งค่าขึ้นไม่เป็นผลดีต่อราคาทอง เพราะทำให้ทองซึ่งซื้อขายกันในสกุลเงินดอลลาร์มีราคาแพงขึ้นสำหรับนักลงทุนที่ถือครองสกุลเงินอื่นๆ นักลงทุนจึงสนใจเข้าซื้อทองคำลดลง นอกจากนี้ ความไม่แน่นอนเกี่ยวกับมาตรการกระตุ้นเศรษฐกิจก็ส่งผลต่อบรรยากาศการซื้อขายเช่นกัน โดยเฉพาะมาตรการผ่อนคลายเชิงปริมาณรอบ 3 หรือ QE3 ด้วยการพิมพ์ธนบัตรใหม่เพื่อนำไปซื้อสินทรัพย์ประเภทต่างๆ เช่น พันธบัตรรัฐบาล ซึ่งมาตรการดังกล่าวจะส่งผลดีต่อทองคำ เนื่องจากสกุลเงินดอลลาร์จะอ่อนค่าลง ช่วยกระตุ้นแรงซื้อเข้าสู่ตลาดทองคำ 
อย่างไรก็ดี ในขณะเดียวกันความเชื่อมั่นผู้บริโภคสหรัฐช่วงต้นเดือนส.ค.ที่พุ่งสูงเกินคาดเป็นแรงหนุนตลาดหุ้น ตลาดน้ำมัน รวมถึงเป็นปัจจัยหนุนราคาทองคำให้สามารถปรับตัวสูงขึ้นตามได้ แม้จะไม่มากนัก